Uhulumende weZimbabwe Wehlisa Inani LamaRoad Blocks
Izihambi phakathi kweBotswana leZimbabwe sezamukele ngenjabulo inyathela likahulumende weZimbabwe lokwehlisa inani lama roadblocks, ngemva kokukhonona okwenziwe nguzulu kanye lezethekeli.
GABERONE — Uhulumende weZimbabwe uthi uzakwehlisa inani lemigoqo yamapholisa emgwaqweni yama road blocks kusale engamatshumi amane kuphela ilizwe lonke. Lokhu kulandela ukukhonona okwenziwe yizihambi, ngitsho lezivakatshi ezivela phandle kwelizwe, bekhala ngokubambeka ngenxa yala maroad blocks kukanti izikhathi ezinengi amapholisa abikwa ekhala ngokufumbathiswa. Umphathintambo obona ngendaba ezenzakala phakathi kweZimbabwe, umnunzana Ignatious Chombo ubikwa etshele idale lephalamende ukuthi uhulumende wakhe uzakwehlisa inani lama road blocks la. Isabelo sinye ngasinye sibikwa sizaba lamaroad blocks amane kodwa uChombo uthi azakhuphuka kukhangelwe umumo okufana lobugebengu. Inyathela lokwehlisa amaroad bocks ngabe kade lenziwa ngoba izihambi zithwele amagabha avuzayo, kutsho umnunzana Dumi Ncube eseGaborone… Kodwa uyazibuza uNcube ukuthi kuzayenzakala na ukuthi amapholisa angalingeki angezelele njalo amaroad blocks la. Amapholisa abonakala njengemigoqo evimba ukungena kwezivakatshi eziyizo eziletha imali yakwamanye amazwe, iforeign currency…." Kubikwa zonke izethekeli ezingena eZimbabwe, uma zibuzwa lugatsha olubona ngezethekeli -olwe Tourism, zikhonona ngokuphathwa ngokucuku ngamapholisa, njalo besithi amaroad blocks ama pholisa emanengi kakhulu. Nyakenye, iqula elasuka eBotswana lisiya dinga amathuba okuvula amabhizimusi eZimbabwe lakhonona kakhulu ngemigoqo yamapholisa okugoqela amaroad blocks la, lisithi lokhu kwatshiya inhliziyo zabo zimnyama ngokubuyela njalo.